[{"text_idx": "#000005", "text": "HomeNewyddionTyfu gyda\u2019n Gilydd \u2013 Creu dyddiau da yn eich llyfrgell leol"}, {"text_idx": "#000006", "text": "Tyfu gyda\u2019n Gilydd \u2013 Creu dyddiau da yn eich llyfrgell leol"}, {"text_idx": "#000007", "text": "Mae Llyfrgelloedd Cymru\u2019n lansio ymgyrch i hyrwyddo\u2019r holl wahanol ffyrdd y gall eich llyfrgell leol gefnogi datblygiad cynnar plentyn, a chynnig cyfle i rieni newydd a gofalwyr fynd allan o\u2019r ty\u0302 i gwrdd a\u0302 phobl newydd."}, {"text_idx": "#000008", "text": "Mae llyfrgelloedd yn croesawu plant pan nad ydynt ond ychydig fisoedd oed, ac maent wrthi\u2019n helpu rhieni a gofalwyr i gefnogi eu plant wrth iddynt dyfu a dysgu. Bydd yr ymgyrch \u2018Creu dyddiau da yn eich llyfrgell leol\u2019 yn rhoi sylw i\u2019r holl weithgareddau a digwyddiadau gwych sydd ar gael yn eich llyfrgell, a\u2019r effaith gadarnhaol y gall treulio amser arbennig gyda\u2019n gilydd ei chael ar blant bach a\u2019u teuluoedd."}, {"text_idx": "#000009", "text": "Mae rhannu llyfr neu ga\u0302n yn ffordd fendigedig o glosio at ein gilydd sy\u2019n helpu plant i ddysgu am y byd o\u2019u cwmpas a rhoi enwau ar bethau. Bydd darllen straeon gyda\u2019ch gilydd yn hybu datblygiad eich plentyn \u2013 eu hemosiynau a lleferydd, dysgu cyfrif a thu hwnt. Mae hefyd yn ffordd o gyflwyno plant i amrywiaeth a\u2019u helpu i ddeall gwahanol ddiwylliannau. Nid yw hi byth yn rhy gynnar i ddechrau rhannu llyfrau, straeon a rhigymau a\u0302\u2019ch plentyn a does yr unlle gwell i ddod o hyd i\u2019r stori berffaith na\u2019ch llyfrgell leol."}, {"text_idx": "#000010", "text": "Mae magu neu ofalu am fabanod a phlant bach yn medru bod yn waith llethol o brysur ac weithiau mae\u2019n anodd cael amser i fynd o\u2019r ty\u0302 i wneud rhywbeth difyr \u2013 mae ymweld a\u0302\u2019ch llyfrgell leol yn gyfle gwych i chi a\u2019ch plentyn fynd allan ar grwydr, rhoi cynnig ar rywbeth gwahanol a chwrdd a\u0302 ffrindiau newydd. Mae cael sgwrs a\u0302 ffrind yn y llyfrgell, mynd am baned, mynd a\u0302\u2019r plant am dro neu fynd i\u2019r cae chwarae ar o\u0302l ichi ymweld a\u0302\u2019r llyfrgell yn medru rhoi hwb go iawn i\u2019ch diwrnod chi."}, {"text_idx": "#000011", "text": "P\u2019un a ydych chi awydd dod i ddarllen stori dawel i\u2019ch plentyn ar eich glin neu forio canu gyda\u2019ch ffrindiau i gyd, fe fydd rhywbeth at eich dant chi yn eich llyfrgell leol, felly dewch draw i weld beth sydd ar gael!"}, {"text_idx": "#000013", "text": "\u201cMae ein hymgyrch \u2018Creu Dyddiau Da\u2019 yn rhoi sylw i\u2019r gwaith y mae Llyfrgelloedd yng Nghymru\u2019n ei wneud i gefnogi datblygiad babanod a phlant bach, a\u2019r effaith gadarnhaol y mae ein gwasanaethau\u2019n ei chael wrth weithio a\u0302 rhieni a gofalwyr. Rydym am annog cymaint a\u0302 phosib o bobl i gael golwg ar yr hyn sydd gan eu llyfrgell leol i\u2019w gynnig, boed hynny\u2019n weithgareddau a digwyddiadau difyr i deuluoedd, neu rywle tawel i ddod i rannu stori arbennig."}, {"text_idx": "#000014", "text": "\u201cMae ein llyfrgelloedd yma i roi croeso cynnes a lle i rieni ddod ynghyd a chefnogi ei gilydd mewn cyfnod sydd weithiau\u2019n gallu bod yn heriol. Rydym yn cydnabod mor bwysig ydi gosod trefn, a mynd allan i gwrdd a\u0302 phobl sy\u2019n mynd drwy\u2019r un profiadau a\u0302 chi, a chredwn fod ymweld a\u0302\u2019ch llyfrgell leol yn rheolaidd yn ffordd berffaith o wneud hynny!\u201d"}]